
Toxikus fémek dúsulásai és azok földtani háttere tokaji-hegységi rekultivált hulladéklerakó-helyeken

Az „Abaúj-Zempléni felhagyott szilárdhulladék lerakók rekultivációja” nevű Európai Uniós pályázat kivitelezése során, a szilárdhulladék elszállítását követően a következő területeken (Mád, Rátka, Golop, Fony, Baskó és Olaszliszka) a megengedettnél magasabb toxikus fémkoncentrációt mutattak ki nyomelemvizsgálattal. A kérdéses területek átlagosnál magasabb higany-, arzén- és antimontartalmáról a pályázat kivitelezői nem tudták eldönteni, hogy földtani-geokémiai okok állnak-e a fémdúsulások mögött, vagy a korábban ott lévő szilárdhulladék okozta-e ezt az anomáliát.
Az előbb felvázolt kérdés megválaszolása érdekében egy TDK dolgozat keretében tanulmányoztam a térség földtanát, ásvány- és kőzettani hátterét. A kérdéses területekről mintákat vettem, és megvizsgáltam azokat olyan módszerekkel (pásztázó elektronmikroszkóp (SEM-EDS), röntgen-pordiffrakció (XRD)), melyek a helyes válasz eldöntését elősegíthették. A kapott eredményeket pedig összevetettem az eredeti elemzési adatokkal, és végül a megszerzett tudással megpróbáltam magyarázatot adni arra az érdekes kérdésre, hogy a Tokaji-hegységnek fent említett területein valóban természetes jelenség-e, hogy az átlagosnál magasabb bizonyos kőzetek higany-, arzén- és antimontartalma. Végül, de nem utolsó sorban megpróbáltam megkeresni azokat az ásványos fázisokat, melyek a kérdéses toxikus elemeket hordozzák.
Vizsgálataim alapján összességében megállapítható volt, hogy a toxikus elemek anomális értékét a kőzetekben jelenlévő Sb-As-Hg-tartalmú ásványok okozzák. Tehát a toxikus fémek dúsulásainak természetes oka van.



